དབོ་ལ་སྐྱེས་པ་ནི་བསྙེན་གནས་ལ་གནས་ཤིང་ཚུལ་ཁྲིམས་དང་ལྡན་པར་ཕ་རོལ་ཏུ་མཐོ་རིས་སུ་འགྱུར་རོ། མེ་
བཞི་ལ་སྐྱེས་པ་ནི་ལག་པ་ནས་རྐུ་བར་འགྱུར་རོ། ནག་པ་ལ་སྐྱེས་པ་ནི་གླུ་དང་གར་ལ་མཁས་ཤིང་ཆོ་ག་དང་། རིག་
པ་དང་ལྡན་པར་འགྱུར་རོ། ས་རི་ལ་སྐྱེས་པ་ནི་རྩིས་ལ་མཁས་ཤིང་ཚོགས་ཆེན་པོའི་གཙོ་བོར་འགྱུར་རོ། ས་ག་ལ་
སྐྱེས་པ་ནི་རྒྱལ་པོའི་མངག་གཞུག་པར་འགྱུར་རོ། ལྷ་མཚམས་ལ་སྐྱེས་པ་ནི་ཟོང་དང་བཅས་པའི་ཚོང་པར་འགྱུར་རོ།
སྣྲོན་ལ་སྐྱེས་པ་ནི་ལོངས་སྤྱོད་ཆུང་བར་འགྱུར་རོ། སྣྲུམས་ལ་སྐྱེས་པ་ནི་གྲགས་པ་བསྟེན་ཅིང་བུ་དང་ལྡན་པར་འགྱུར་
རོ། ཆུ་སྟོད་ལ་སྐྱེས་པ་ནི་རྣལ་འབྱོར་པར་འགྱུར་རོ། ཆུ་སྨད་ལ་སྐྱེས་པ་ནི་རིགས་བཙུན་ཞིང་དབང་ཕྱུག་དང་ལྡན་པར་
འགྱུར་རོ། བྱི་བཞིན་ལ་སྐྱེས་པ་ནི་གྲགས་པ་དང་ལྡན་པའི་སྐྱེས་བུར་འགྱུར་རོ། གྲོ་བཞིན་ལ་སྐྱེས་པ་ནི་རྒྱལ་པོས་
མཆོད་པར་འགྱུར་རོ། མོན་གྲེ་ལ་སྐྱེས་པ་ནི་རིག་པ་ཆུང་བར་འགྱུར་རོ། མོན་གྲུ་ལ་སྐྱེས་པ་ནི་ཕྲེང་རྒྱུད་མཁན་དུ་
འགྱུར་རོ། ཁྲུམས་སྟོད་ལ་སྐྱེས་པ་ནི་ཆོམ་རྐུན་པའི་སྡེ་དཔོན་དུ་འགྱུར་རོ། ཁྲུམས་སྨད་ལ་སྐྱེས་པ་ནི་དྲི་ཞིམ་པར་
འགྱུར་རོ། ནམ་གྲུ་ལ་སྐྱེས་པ་ནི་གྲུ་པར་འགྱུར་རོ། ཐ་སྐར་ལ་སྐྱེས་པ་ནི་རྟ་འཚོང་བར་འགྱུར་རོ། བྲ་ཉེ་ལ་སྐྱེས་པ་
ནི་ཤེན་པར་འགྱུར་རོ། ཀྱེ་པད་མའི་སྙིང་པོ་དེ་ནི་རྒྱུ་སྐར་ལུང་བསྟན་པའི་ལེའུ་ཡིན་ནོ། ཀྱེ་ཏྲེ་ཤང་ཀུ་རྒྱུ་སྐར་ངེས་པར་
བསྟན་པའི་ལེའུ་བཀླགས་ན་ཤོད་ཅིག །